Document ID: 32012D0780

KOMISJONI OTSUS,
5. detsember 2012,
milles käsitletakse Euroopa Parlamendi ja nõukogu määruse (EL) nr 996/2010 (tsiviillennunduses toimuvate õnnetuste ja intsidentide uurimise ja ennetamise kohta ning millega tunnistatakse kehtetuks direktiiv 94/56/EÜ) artikli 18 lõikega 5 loodud Euroopa lennuohutusalaste soovituste kesksele andmekogule ja nendele soovitustele antud vastustele juurdepääsu õigusi
(EMPs kohaldatav tekst)
(2012/780/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. oktoobri 2010. aasta määrust (EL) nr 996/2010 tsiviillennunduses toimuvate lennuõnnetuste ja intsidentide uurimise ja ennetamise kohta ning millega tunnistatakse kehtetuks direktiiv 94/56/EÜ, (1) eriti selle artikli 18 lõiget 5,
ning arvestades järgmist:
(1)
Vastavalt määruse (EL) nr 996/2010 artikli 18 lõikele 5 on Euroopa Komisjon töötanud välja Euroopa lennuohutusalaste soovituste andmebaasi, mis hakkas toimima veebruaris 2012.
(2)
Vastavalt määruse (EL) nr 996/2010 artikli 18 lõikele 5 sisaldab põhjenduses 1 nimetatud andmebaas kõiki lennuohutusalaseid soovitusi, mille on välja andnud lennuõnnetuste uurimisorganid kooskõlas artikli 17 lõigetega 1 ja 2, ning nendele soovitustele antud vastuseid. Samuti sisaldab see lennuohutusalaseid soovitusi, mis lennuõnnetuste uurimisorganid on saanud kolmandatelt riikidelt.
(3)
Vastavalt määruse (EL) nr 996/2010 artikli 7 lõike 3 punktile g on lennuõnnetuste uurimisorganitel täielik juurdepääs põhjenduses 1 nimetatud andmebaasile.
(4)
Vastavalt määruse (EL) nr 996/2010 artikli 7 lõike 3 punktile a küsis komisjon tsiviillennunduses toimunud lennuõnnetuste uurimisorganite Euroopa võrgustiku arvamust.
(5)
Lennuohutusalased soovitused on automaatselt avalikud, kuna tihti esitatakse nendes järeldused, mis tulenevad lennuõnnetuste uurimise aruannetest, mis määruse (EL) nr 996/2010 kohaselt on avalikud. Lisaks võib lennuohutusalaseid soovitusi avaldada ka kirjade, vahe-/lõpparuannete või lennuõnnetusi käsitlevate uurimiste kaudu. Kõikidel kõnealustel juhtudel on soovituste avalik kättesaadavus adressaatide jaoks väga suur stiimul sellistele soovitustele vastata ja oma lennuohutussüsteemi parandada.
(6)
Määruses (EL) nr 996/2010 ei ole lennuohutusalastele soovitustele antud vastuste staatust kindlaks määratud,
ON VASTU VÕTNUD KÄESOLEVA OTSUSE:
Artikkel 1
Reguleerimisese
Käesolevas otsuses sätestatakse meetmed, mis käsitlevad õigusi pääseda juurde Euroopa Parlamendi ja nõukogu määruse (EL) nr 996/2010 (tsiviillennunduses toimuvate õnnetuste ja intsidentide uurimise ja ennetamise kohta) artikli 18 lõikega 5 loodud Euroopa lennuohutusalaste soovituste kesksele andmekogule, mis sisaldab lennuõnnetuste uurimisorganite antud ja saadud lennuohutusalaseid soovitusi, samuti kõnealustele soovitustele antud vastustele.
Artikkel 2
Lennuohutusalaste soovituste staatus
Kõik artiklis 1 nimetatud andmekogus sisalduvad lennuohutusalased soovitused tehakse üldsusele kättesadavaks avaliku veebisaidi kaudu.
Artikkel 3
Lennuohutusalastele soovitustele antud vastuste staatus
1. Juurdepääs lennuohutusalaste soovituste vastustele piirdub isikutega, kellele kõnealused ohutusalased soovitused on adresseeritud.
2. Juurdepääsu artiklis 1 nimetatud andmekogus sisalduvatele vastustele võivad taotleda kõik lennuohutusalase soovituse adressaadid, eelkõige liikmesriikide tsiviillennundusametid ja Euroopa Lennundusohutusamet. Väljaspool Euroopa Liitu asuvad lennuõnnetuste uurimisorganid võivad samuti taotleda juurdepääsu artiklis 1 nimetatud andmekogus sisalduvatele vastustele.
3. Lennuohutusalaste soovituste adressaadid saadavad oma taotluse Euroopa Komisjonile.
4. Euroopa Komisjon hindab taotlust ja otsustab igal üksikjuhul eraldi, kas taotlus on põhjendatud ja kas seda on võimalik rahuldada.
Artikkel 4
Andmekogus sisalduva teabe kasutamine
Lennuohutusalaseid soovitusi ja neile antud vastuseid ei kasutata süüle ega vastutusele osutamiseks.
Artikkel 5
Lennuohutusalaste soovitustega seotud tsiviillennundusvahejuhtumite staatus
Juurdepääs tsiviillennunduse vahejuhtumitele, mis on seotud artiklis 1 nimetatud lennuohutusalaste soovitustega, on kindlaks määratud komisjoni 12. novembri 2007. aasta määruses (EÜ) nr 1321/2007, milles sätestatakse rakenduseeskirjad tsiviillennunduse vahejuhtumeid käsitleva sellise teabe koondamise kohta kesksesse andmekogusse, mida vahetatakse Euroopa Parlamendi ja nõukogu direktiivi 2003/42/EÜ kohaselt, (2) ning komisjoni 24. septembri 2007. aasta määruses (EÜ) nr 1330/2007, milles sätestatakse rakenduseeskirjad Euroopa Parlamendi ja nõukogu direktiivi 2003/42/EÜ artikli 7 lõikes 2 osutatud tsiviillennunduse vahejuhtumeid käsitleva teabe levitamise kohta huvitatud isikutele (3).
Artikkel 6
Juurdepääs dokumentidele ja isikuandmete kaitse
Käesoleva otsuse kohaldamine ei piira Euroopa Parlamendi ja nõukogu 30. mai 2001. aasta määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) (4) kohaldamist.
Käesolevat otsust kohaldatakse kooskõlas Euroopa Parlamendi ja nõukogu 24. oktoobri 1995. aasta direktiiviga 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (5) ning Euroopa Parlamendi ja nõukogu 18. detsembri 2000. aasta määrusega (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (6).
Artikkel 7
Jõustumine
Käesolev otsus jõustub selle Euroopa Liidu Teatajas avaldamise päeval.
Brüssel, 5. detsember 2012

Labels: 12
8
15